**E L Ő T E R J E S Z T É S**

**Szombathely Megyei Jogú Város Közgyűlése**

**2019. április havi rendes ülésére**

**T Á J É K O Z T A T Ó**

**Szombathely Megyei Jogú Város Önkormányzata 2018. évi belső ellenőrzési terve végrehajtásáról**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban Bkr.) 49. § (3a) bekezdése szerint „a polgármester a tárgyévre vonatkozó éves ellenőrzési jelentést, valamint a helyi önkormányzat által alapított költségvetési szervek éves ellenőrzési jelentései alapján készített éves összefoglaló ellenőrzési jelentést - a tárgyévet követően, a zárszámadási rendelettervezettel egyidejűleg – a képviselő-testület elé terjeszti jóváhagyásra.”

Jelen előterjesztés mellékletét képező tájékoztató átfogó részletességgel mutatja be a hivatali belső ellenőrzés 2018. évi működését a Bkr. előírásai szerint, az önkormányzat által alapított és fenntartott intézmények pénzügyi-gazdasági ellenőrzésének tapasztalatai pedig a napirend b) pontjában kerülnek bemutatásra.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2019. április „ ”**

**/: Dr. Puskás Tivadar :/**

###### Határozati javaslat

**…/2019. (IV. .) Kgy. számú határozat**

A Közgyűlés megtárgyalta Szombathely Megyei Jogú Város Önkormányzatának 2018. évi belső ellenőrzési terve végrehajtásáról szóló tájékoztatót és a benne foglaltakat tudomásul veszi.

**Felelős:** Dr. Puskás Tivadar polgármester

Dr. Károlyi Ákos jegyző

(A végrehajtásért: Dr. Andorné Fodor Ágnes,

a Belső Ellenőrzési Iroda vezetője)

**Határidő:** azonnal

**T Á J É K O Z T A T Ó**

**Szombathely Megyei Jogú Város Önkormányzatának 2018. évi belső ellenőrzési terve végrehajtásáról**

1. **A belső ellenőrzés által végzett tevékenység bemutatása önértékelés alapján:**

Szombathely Megyei Jogú Város Polgármesteri Hivatala Belső Ellenőrzési Irodája a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban Bkr.) értelmében független, tárgyilagos bizonyosságot adó és tanácsadó tevékenységet lát el. A belső ellenőrzés célja, hogy az ellenőrzött szervezet működését fejlessze, és eredményességét növelje.

A belső ellenőrzési munka alapját az 5 évre szóló – kockázatelemzéssel alátámasztott, Szombathely Megyei Jogú Város adott időszakra érvényes ciklusprogramja prioritásai által meghatározott és évente aktualizált – stratégiai terv 2018. évre lebontott feladatai képezték.

A belső ellenőrzés a vonatkozó jogszabályi rendelkezések (Államháztartási törvény, Bkr.), a nemzetközi standardok alapján ellátja a Polgármesteri Hivatal, a Nemzetiségi Önkormányzatok belső ellenőrzését, valamint az intézményekben, gazdasági társaságoknál végez belső ellenőrzést. Az intézmények és a Nemzetiségi Önkormányzatok ellenőrzéseinek tapasztalatairól külön előterjesztés keretében számolunk be.

A Belső Ellenőrzési Iroda a 342/2017. (XII.14.)Kgy. számú határozattal elfogadott 2018. évi belső ellenőrzési terve az alábbi vizsgálatokat tartalmazta:

1. A Savaria Megyei Hatókörű Városi Múzeum intézménynél a 2016. évben lefolytatott Állami Számvevőszéki vizsgálat megállapításai, javaslatai kapcsán elfogadott intézkedési terv végrehajtásának felülvizsgálata
2. Óvodák energetikai korszerűsítése kivitelezésére meghirdetett közbeszerzési eljárások lefolytatása szabályosságának megítélése
3. A közfeladat ellátását érintő gazdálkodási tevékenység szabályszerűségének ellenőrzése a Szombathelyi Parkfenntartási és Temetkezési Korlátolt Felelősségű Társaságnál
4. A belső kontrollrendszer elemei – kontrollkörnyezet, kockázatkezelés, kontrolltevékenységek, információ és kommunikáció, monitoring tevékenység – szabályszerűségének megítélése 2 kiválasztott szervezet esetében

Az ellenőrzések módszerét tekintve pénzügyi-szabályszerűségi, egy esetben szabályszerűségi és egy esetben rendszervizsgálat volt.

Fentiek mellett a Szombathelyi Sportközpont és Sportiskola Nonprofit Kft.-nél soron kívüli átfogó belső ellenőri vizsgálat valósult meg.

1. **Az éves ellenőrzési tervben foglalt feladatok teljesítésének értékelése:**
2. A Savaria Megyei Hatókörű Városi Múzeum intézménynél a 2016. évben lefolytatott Állami Számvevőszéki vizsgálat megállapításai, javaslatai kapcsán elfogadott intézkedési terv végrehajtásának felülvizsgálata

A vizsgálat főbb megállapításai az alábbiak voltak.

Az Állami Számvevőszék 2016. évben a megyei hatókörű városi múzeumok ellenőrzése kapcsán vizsgálatot folytatott le a Savaria Megyei Hatókörű Városi Múzeumnál a 2011-2014. évekre vonatkozóan. Az ellenőrzés célja annak megállapítása volt, hogy a megyei múzeumi rendszer átalakítása, az intézményfenntartói rendszerben végbement változások előkészítése és végrehajtása megalapozottan, szabályszerűen történt-e; a megyei hatókörű városi múzeumok és jogelődjeik pénzügyi- és vagyongazdálkodása, a belső kontrollrendszer kialakítása és működtetése, valamint az intézményfenntartói feladatok ellátása szabályszerűen történt-e.

A vizsgálat megállapításai, javaslatai Szombathely Megyei Jogú Város Polgármestere, az intézmény igazgatója és a gazdálkodási feladatait ellátó, Szombathely Megyei Jogú Város Közgyűlése által kijelölt intézmény vezetője felé fogalmazódtak meg. A javaslatok végrehajtása érdekében mindegyik érintett szervezet vezetője intézkedési tervet készített, amely több lépcsőben az ÁSZ által elfogadásra került.

Az ellenőrzés ezeket az intézkedéseket vizsgálta felül, illetve egyben a vizsgálat érintette a Belső Ellenőrzési Iroda 2017. évben lefolytatott fenntartói ellenőrzésének realizálását is.

A vizsgálat összegezéseként megállapítható, hogy az előírt szabályozási kötelezettségeknek mindkét intézmény döntően eleget tett, egyedül a Pénzkezelési szabályzat újragondolása volt javasolt a bankkártya kezelés terén. Az intézmények belső kontrollrendszerének szabályozása a jogszabályban foglaltaknak megfelelően, ám jelentős késéssel történt, ezért a gyakorlati tapasztalatok áttekintése, értékelése majd a jövő évben egy újabb vizsgálat keretében történhet meg.

Továbbra is fontosnak tartja az ellenőrzés a vagyongazdálkodás, az eszközök, nyilvántartása, a leltározás megfelelő működtetését, e feladatban a két szervezet összehangolt tevékenységét.

1. Óvodák energetikai korszerűsítése kivitelezésére meghirdetett közbeszerzési eljárások lefolytatása szabályosságának megítélése

A vizsgálatot követő ellenőri megállapítások a következők voltak:

A TOP-6.5.1-15-SH1-2016-00004 program támogatásával megvalósult, a szombathelyi Hétszínvirág Óvoda, Micimackó Óvoda / Napsugár Óvoda és a Margaréta Óvoda energetikai fejlesztése érdekében lebonyolított és a belső ellenőrzés által megvizsgált közbeszerzési eljárás a jogszabályokban és a belső szabályzatokban foglaltaknak megfelelően teljesült, hiányosságot az ellenőrzés nem tárt fel.

1. A közfeladat ellátását érintő gazdálkodási tevékenység szabályszerűségének ellenőrzése a Szombathelyi Parkfenntartási és Temetkezési Korlátolt Felelősségű Társaságnál

A vizsgálatot követő ellenőri megállapítások a következők voltak:

Összefoglalóan megállapítható, hogy Szombathely Megyei Jogú Város Önkormányzata által alapított Szombathelyi Parkfenntartási és Temetkezési Kft. működését, tevékenységét Alapító okirata, az ezen okiratokat leképező és szabályozását kibővítő Szervezeti és Működési Szabályzata a jogszabályi előírásoknak megfelelően jól szabályozta a vizsgált években, azonban aktualizálásra szorulnak a jelentés-tervezetben részletezettek szerint.

A közfeladat-ellátás felügyelete és a tulajdonosi jogok érvényesítése a vizsgált időszakban mindenkor megvalósult, a Közgyűlés egyszemélyes tulajdonosként az Alapító okiratban és a vagyongazdálkodási rendeletében meghatározta a hatáskörébe tartozó feladatokat és döntési kompetenciákat, amelyeket a vizsgált időszakban megfelelően gyakorolt. A Közgyűlés kizárólagos hatáskörébe tartozó kérdésekben (beszámolók elfogadása, ügyvezető kinevezése, FB tagok megválasztása) határozatban döntött, illetve egyes hatásköreit a pénzügyi-gazdasági feladatot ellátó bizottságának átadta, amely szintén a döntési kompetenciáit jól gyakorolta.

A közfeladatot ellátó és köztulajdonban álló gazdasági társaságok nyilvánossági tevékenységére vonatkozó jogszabályi előírások viszont csak részben érvényesültek a szervezetnél, a jövőben az ezzel kapcsolatos szabályozást indokolt kialakítani, és a gyakorlatban is biztosítani a közpénz segítségével történő gazdálkodásban a tevékenységek átláthatóságát.

A Szombathelyi Parkfenntartási és Temetkezési Kft. gazdálkodásának, beszámolási kötelezettségének és könyvvezetésének belső szabályozási rendszere a számvitelről szóló 2000. évi C. törvény (továbbiakban Számv. tv.) által előírt kötelező szabályzatok formájában kialakításra került. Az elkészített szabályzatok tartalma a 2016. évi törvényi módosítások leképezése után teljes körűen nem felel meg az előírásoknak, így átdolgozásuk - a gazdasági társaság helyi sajátosságainak figyelembe vételével - a részletes jelentésben leírtak szerint indokolt. A pénztári ki-és befizetések és a banki teljesítések szabályosságát vizsgálva feltétlenül szükségesnek látja az ellenőrzés az utalványozás gyakorlatának újragondolását, továbbá e tekintetben az SZMSZ és a Pénzkezelési szabályzat összhangjának biztosítását a jelentés-tervezetben részletesen kifejtettek szerint.

A vizsgált időszakban a gazdálkodás gyakorlatának áttekintése során is tapasztalt hiányosságokat az ellenőrzés az alábbiakban:

* aláírás minta hiánya;
* utalványozás elmaradása;
* pénztárbizonylat megfelelő alátámasztásának hiánya bérkifizetés esetén;
* pénztár átadás-átvétel esetén pénztárzárlat készítésének elmaradása.

Fentiek szabályozása, a helyes gyakorlat kialakítása javasolt.

A társasági vagyon nyilvántartása, az értékcsökkenés megállapítása és annak elszámolása megfelelőnek ítélhető.

A Számv. tv. előírja, hogy a könyvek (nyilvántartások) üzleti év végi zárásához, a mérleg tételeinek alátámasztásához olyan leltárt kell összeállítani és megőrizni, amely tételesen, ellenőrizhető módon tartalmazza a vállalkozónak a mérleg fordulónapján meglévő eszközeit és forrásait, mennyiségben és értékben. E folyamat belső szabályozottságát is meg kell teremteni. Az ellenőrzés javasolja a leltározási szabályzat aktualizálását, és a gyakorlatot az átdolgozott szabályzatban foglaltaknak megfelelőn szükséges kialakítani.

A Szombathelyi Parkfenntartási és Temetkezési Kft. selejtezési szabályzattal nem rendelkezett. Az ellenőrzés javasolja a feleslegessé vált vagyontárgyak feltárásával, hasznosításával, a selejtezési eljárás lefolytatásával, dokumentálásával kapcsolatos feladatok helyi szabályozásban történő rögzítését.

Feltétlenül indokolt 2018. december 31-i fordulónappal teljes körű mennyiségi leltározási eljárást lefolytatni, valamint a leltározáshoz kapcsolódóan a rendeltetésszerűen már nem használható vagyontárgyak selejtezését elvégezni.

4) A belső kontrollrendszer elemei – kontrollkörnyezet, kockázatkezelés, kontrolltevékenységek, információ és kommunikáció, monitoring tevékenység – szabályszerűségének megítélése a helyi önkormányzatok alszektorába tartozó szervezetek közül kockázatelemzés alapján kiválasztott 2 szervezet esetében

A Belső Ellenőrzési Iroda 2018. szeptember 3-án kockázatelemzést végzett az 5, a helyi önkormányzatok alszektorába tartozó szervezetre vonatkozóan. A kockázatelemzés során 2 szervezet magas kockázati értékelést kapott.

A Fogyatékkal Élőket és Hajléktalanokat Ellátó Közhasznú Nonprofit Kft. vizsgálatának főbb megállapításai a következők voltak:

A Fogyatékkal Élőket és Hajléktalanokat Ellátó Közhasznú Nonprofit Kft. működését, tevékenységét Alapító okirata és a Szervezeti és Működési Szabályzata a jogszabályi előírásoknak megfelelően jól szabályozta.

A társaság gazdálkodásának, beszámolási kötelezettségének és könyvvezetésének belső szabályozási rendszere a Számv. tv. által előírt kötelező szabályzatok formájában kialakításra került.

A jogszabályokban előírt, kötelező jelleggel elkészítendő további szabályzatok szintén kidolgozásra kerültek.

A kockázatkezelési rendszer helyi szabályozása megfelel a jogszabályi előírásnak és a Nemzetgazdasági Minisztérium által kiadott útmutatóban foglaltaknak. A gyakorlati működtetés során azonban az ellenőrzés fontosnak tartja a kockázati tűréshatár feletti kockázatokra adott intézkedések dokumentálását, nyilvántartását.

A Szervezeti integritást sértő események kezelésének eljárásrendje szabályozásra került, gyakorlati működtetése azonban nem dokumentált.

Az ellenőrzés fontosnak tartja, hogy a társaság az iratkezelés, irattárazás rendjét (SZMSZ, Iratkezelési szabályzat, Irattári terv összehangolásával) újra szabályozza a hatályos jogszabályoknak megfelelően, és a jövő évtől alakítsa ki – a jogszabályokban előírt tanúsító szervezet által megfelelőnek minősített – iratkezelési szoftver segítségével működő érkeztetési/ iktatási gyakorlatot.

Az ellenőrzés javasolja továbbá a két telephelyen egységes iratkezelési rendszer kialakítását.

A társaságnál a belső ellenőrzés nem került kialakításra, annak megszervezését az ellenőrzés feltétlenül javasolja, megfelelve ezáltal a Bkr. 10. §-ában foglaltaknak.

A Szombathelyi Médiaközpont Nonprofit Kft. vizsgálatának főbb megállapításai a következők voltak:

A Szombathelyi Médiaközpont Nonprofit Kft. működését, tevékenységét Alapító okirata és a Szervezeti és Működési Szabályzata a jogszabályi előírásoknak megfelelően jól szabályozta.

Az Alapító okirattal összhangban azonban a társaság nem foglalta írásba a stratégiai és operatív célrendszerét, teljesítményértékelési rendszert nem alakított ki, melyek pótlólagos elkészítését az ellenőrzés javasolta.

A Szombathelyi Médiaközpont Nonprofit Kft. gazdálkodásának, beszámolási kötelezettségének és könyvvezetésének belső szabályozási rendszere a Számv. tv. által előírt kötelező szabályzatok formájában kialakításra került. Kiegészítést, pontosítást az ellenőrzés a Leltározási szabályzatnál és a Pénzkezelési szabályzatnál lát szükségesnek a részletes jelentésben kifejtettek alapján.

A Számviteli politikához szorosan kapcsolódó egységes Számlarend elkészítése feltétlenül indokolt, a hiányosságot az Állami Számvevőszék már a 2017. évben lefolytatott ellenőrzése során jelezte. A Bizonylati szabályzat aktualizálása szintén szükséges.

A jogszabályokban előírt, kötelező jelleggel elkészítendő szabályzatok közül nem készítette el a társaság az Adatvédelmi és adatbiztonsági szabályzatot, a Közérdekű adatok megismerésére irányuló igények teljesítésének rendjét, a Szervezeti integritást sértő események kezelésének eljárásrendjét, valamint az Iratkezelési szabályzatot. A szabályzatok pótlólagos elkészítése feltétlenül indokolt.

A szervezet megfelelő működése érdekében szükséges, hogy az aktualizált, illetve pótlólag elkészített szabályzatokat a társaság valamennyi dolgozója megismerje.

Az SZMSZ és a Végrehajtó tevékenységek ellenőrzése elnevezésű szabályzat között a szervezeti ábra tekintetében nincs meg a kellő összhang, a gyakorlatnak megfelelő módosítása feltétlenül indokolt.

A szervezetnél nem történt meg a folyamatok azonosítása, rendszerezése, a folyamatgazdák kijelölése, a folyamatleírások, folyamatábrák elkészítése és ellenőrzési nyomvonalak kialakítása. A jövőben mindezek elkészítését az ellenőrzés javasolja.

A társaságnál kialakított kockázatkezelési rendszert a Bkr. előírásainak, valamint a Nemzetgazdasági Minisztérium által kiadott útmutatónak megfelelően pontosítani szükséges a részletes jelentésben foglaltak szerint.

A kifizetések esetében az ellenőrzés javasolja erősebb ellenőrzési kontrollok beépítését a folyamatba, a „négy szem elvének” alkalmazását a részletes jelentésben kifejtettek alapján. Az ügyvezető igazgató akadályoztatása esetén a helyettesítést ellátó szerkesztőségvezető aláírás mintájáról nyilvántartást kell vezetni.

# A Bkr. 9. §-ában foglaltak szerint a szerv vezetője köteles olyan rendszereket kialakítani és működtetni, melyek biztosítják, hogy a megfelelő információk a megfelelő időben eljussanak az illetékes szervezeti egységhez, személyekhez. Ennek érdekében a részletes jelentésben kifejtettek alapján el kell készíteni a hiányzó szabályzatokat, valamint a vonatkozó jogszabályokban foglaltaknak megfelelően ki kell alakítani a jövő évtől az iratkezelési gyakorlatot - lehetőleg a jogszabályokban előírt tanúsító szervezet által megfelelőnek minősített - iratkezelési szoftver segítségével.

Az információs önrendelkezési jogról és az információszabadságról szóló 2011. évi CXII. törvény 1. számú melléklete által előírt általános közzétételi listába foglalt információkat, továbbá a köztulajdonban álló gazdasági társaságok takarékosabb működéséről szóló 2009. évi CXXII. törvény nyilvánosságra hozatali előírásainak megfelelő adatokat az ellenőrzés a szervezet honlapján csak részben tudta elérni. Az ellenőrzés javasolta a hiányzó adatok pótlólagos feltöltését a jogszabályban foglaltaknak megfelelően.

1. Szombathely Megyei Jogú Város Közgyűlése 358/2018. (XII. 10.) Kgy. számú határozata alapján a Belső Ellenőrzési Iroda soron kívüli vizsgálatot folytatott a Szombathelyi Sportközpont és Sportiskola Nonprofit Kft. társaságnál, amelynek célja a társaság 2017. és 2018. évi gazdálkodásának átfogó ellenőrzése volt.

Az ellenőrzés vizsgálta, hogy az adott szervezet tevékenysége, irányítási és működtetési rendszere megfelel-e a jogszabályi előírások által támasztott követelményeknek. Fő területként a folyamatban lévő nagyberuházások, az Arena Savaria és a Farkas Károly utcai sportcsarnok üzemeltetése, a látvány-csapatsportok pénzeszközei igénybevételének rendszere és elszámolása (TAO), valamint a vizsgált évek árubeszerzései, beruházásai és szolgáltatásnyújtásának eljárásai kerültek kijelölésre.

Az ellenőrzés alapján összegezhető, hogy a vizsgált években a közfeladatot ellátó Szombathelyi Sportközpont és Sportiskola Nonprofit Kft. nem alakított ki megbízható pénzügyi gazdálkodást, nem törekedett arra, hogy a legalacsonyabb költségek mellett érje el a tervezett eredményeket, szervezeti célokat. Különösen elvárható lett volna mindez arra a körülményre is figyelemmel, hogy a társaság ügyvezetője (munkaszerződése alapján) egy személyben ellátta a gazdasági vezetői feladatokat is.

Szombathely Megyei Jogú Város Közgyűlése a 2019. március 13-ai zárt ülésén a vizsgálat megállapításairól szóló tájékoztatót és a benne foglaltakat a 77/2019. (III. 13.) Kgy. számú határozatával tudomásul vette.

1. **A bizonyosságot adó tevékenységet elősegítő és akadályozó tényezők bemutatása**

Jelen beszámoló évében a Polgármesteri Hivatalban a Belső Ellenőrzési Iroda, mint önálló, független szervezeti egység működött. Az év során, április hónaptól az iroda létszáma 3 főről 2 főre csökkent. Új dolgozó felvételére szeptemberben került sor. Az ellenőrzési munkaterv összeállítása során március végéig 3 fő létszám, majd az ezt követő időszakra vonatkozóan 2 fő létszám figyelembevételével került meghatározásra a munkanapok száma. 2018 novemberétől, a betanulási időszakot követően már az új dolgozó is részt vett az ellenőrzési munkában.

Az ellenőrzések szakszerű és pontos lefolytatásához a szükséges tárgyi feltételek biztosítva voltak. Az ellenőrzési tevékenységet akadályozó tényező nem merült fel, a tervezett feladatok végrehajtásra kerültek. A dokumentumokhoz, iratokhoz, adatokhoz való hozzáférés nem volt akadályozott. Az ellenőrzött területen dolgozók minden esetben segítették az ellenőrök munkáját.

A belső ellenőrök szakmai képzettsége és szakmai gyakorlata megfelel a költségvetési szerveknél belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú továbbképzéséről szóló 28/2011. (VIII. 3.) NGM rendeletben foglaltaknak. A belső ellenőrök rendelkeznek belső ellenőri regisztrációval. 2018. évben az iroda dolgozói részt vettek a közszolgálatban dolgozók részére központilag szervezett kötelező és egy, a kontrolltevékenységekkel foglalkozó szakmai továbbképzésen.

A tárgyévre vonatkozó összeférhetetlenségi eset nem volt. A Bkr. 25. § (a-e) pontjaiban megfogalmazott jogosultságokkal kapcsolatos problémák, korlátozások nem merültek fel.

A Belső Ellenőrzési Iroda – a jogszabályi előírásnak megfelelően – nyilvántartást vezet az elvégzett ellenőrzésekről és gondoskodik az ellenőrzési dokumentumok megőrzéséről.

A belső ellenőrzés tevékenysége során elsődleges követelmény volt a stratégiai terv célkitűzéseinek megvalósítása, a jogszabályoknak való megfelelő működés ellenőrzése.

1. **A tanácsadó tevékenység bemutatása**

A belső ellenőrzés 2018. évben – írásbeli felkérés alapján – tanácsadó feladatokat látott el a kontrollrendszer kialakításában.

1. **A belső kontrollrendszer működésének értékelése ellenőrzési tapasztalatok alapján**

A Belső Ellenőrzés a végrehajtott revíziók során vizsgálta, hogy az ellenőrzött szervezeti egységek által végzett tevékenységeket szabályszerűen, etikusan, gazdaságosan és eredményesen hajtották-e végre, és ahol ennek nem megfelelő működést talált, ott felhívta a vezetés figyelmét a hiányosságokra, hibákra, és javaslatot tett azok kiegészítésére, kijavítására.

A belső kontrollrendszer tartalmazza mindazokat az elveket, eljárásokat és belső szabályzatokat, amelyek alapján a szervezetek érvényesítik a feladataik ellátására szolgáló előirányzatokkal, a létszámmal és a vagyonnal való szabályszerű gazdálkodás követelményeit.

1. Kontrollkörnyezet

Az ellenőrzés által elvégzett vizsgálatok eredményeként a külső körülményekre is tekintettel megfelelőnek ítélhető a kontrollkörnyezet. A szervezet célkitűzéseinek hierarchikus rendjét az Alapító okirat, a szervezeti felépítés, a szervezeti és működési szabályzatok, valamint az ügyrendek tartalmazzák. A dolgozók számára lebontott feladatokat, egyéni célokat a munkaköri leírások előírják. A hivatal és a vizsgált szervezetek belső szabályzatokban rendelkeznek a működéshez, gazdálkodáshoz kapcsolódó és pénzügyi kihatással bíró jogszabályokban nem szabályozott kérdésekben.

1. Integrált kockázatkezelési rendszer

A belső ellenőrzés tervezése a jogszabályi előírásnak megfelelően kockázatelemzés alapján történt. A hivatalban 2018. évben megkezdődött az integrált kockázatkezelési rendszer átalakítása, amelyben a belső ellenőrzés szakmai tanácsadó tevékenységet látott el.

1. Kontrolltevékenységek

A kontrolltevékenységek jelen vannak a szervezetek egészében, annak minden szintjén, különböző gyakorisággal és mélységben. A megelőző kontrollok szigorúan és megbízhatóan működnek. Ilyen a kötelezettségvállalás, ellenjegyzés, teljesítés igazolás és érvényesítés. A feltáró kontrollok a már bekövetkezett hibákat tárják fel, rámutatva a hiba, hiányosság előfordulásának tényén kívül a szervezetre gyakorolt, már bekövetkezett hatásokra is. Ezen a területen a belső ellenőrzés szerepe erősebb, igyekezett hatékony munkavégzéssel segíteni a vezetőket. A már bekövetkezett nemkívánatos események kijavítására minden esetben helyrehozó kontrollok szükségesek, amelyek a belső ellenőrzés javaslatait követően megvalósultak.

1. Információ és kommunikáció

Általában szabályozott a szervezeten belüli információáramlások útja. Jellemző a szóbeli utasítások, szóbeli beszámoltatások, írásbeli információ átadások, valamint az informatikai rendszerek keretében működtetett információmozgatási, visszakereshetőségi és visszacsatolási rendszerek működtetése. A vezetői beszámoltatás, az értekezletek kialakított rendszere biztosítja az információáramlást.

Az iktatási rendszer minősége, kezelhetősége megfelel a jogszabályi előírásoknak.

1. Nyomon követési rendszer (monitoring)

A tevékenységi célok megvalósításának nyomon követését a szokásos és begyakorlott, a működési folyamatokba épített mindennapi operatív ellenőrzések biztosítják. A belső ellenőrzések megállapításait, javaslatait a vezetők figyelembe vették, a szükséges intézkedéseket meghozták.

1. **Az intézkedési tervek megvalósítása**

A belső ellenőrzés olyan belső nyilvántartási rendszert alkalmaz, amelyben a belső ellenőrzések tapasztalatai hasznosulnak, a megfogalmazott javaslatok és az elkészült intézkedési tervek végrehajtása nyomon követhető. A vizsgálatok lezárását követően az ellenőrzött szervezeti egységek vezetői minden indokolt esetben elkészítették a megállapítások és javaslatok hasznosítására vonatkozó intézkedési tervet, amelynek teljesítéséről az érintett osztályok, szervezetek vezetői tájékoztatták a belső ellenőrzési vezetőt. A belső ellenőrzés vizsgálatai során feltárt hiányosságok az intézkedési tervnek megfelelő ütemben javításra, módosításra kerültek.

Szombathely, 2019. április „ ”

 /: Dr. Andorné Fodor Ágnes :/

 belső ellenőrzési vezető